สังคมข่าวหุ้น
*มาตรการคุมเข้มสินเชื่อบุคคล และบัตรเครดิตของ วิรไท สันติประภพ ผู้ว่าการธนาคารแห่งประเทศไทย  ออกฤทธิ์ ทำเอาหุ้นรูดปรื๊ดร่วงระนาว โดยเฉพาะ  KTC  ภายใต้การคุมบังเหียนของ ระเฑียร ศรีมงคล บิ๊กบอส บมจ.บัตรกรุงไทย อ่วมอรทัย หลังจากแบงก์ชาติคุมพวกมือเติบหวั่นว่าจะก่อหนี้ท่วมหัวจนกลายเป็นเอ็นพีแอลกันถ้วนหน้า แต่ในกระแสข่าวร้ายๆ ก็มีคนได้ประโยชน์ อย่างเช่น MTLS ของเฮียชูชาติ เพ็ชรอำไพ ประธานกรรมการบริหาร บริษัท เมืองไทย ลิสซิ่ง  แบบว่ารับอานิสงส์ไปเต็มๆ ใครหนีมาซบก็รับไปเนื้อๆ ราคาก็ยังมีอัพไซด์ให้เล่นกันอีกมาก หลังโบรกฯปรับเพิ่มเป้าราคาเป็น 39 บาท
5 ก.ค. 2560

เกียรติก้อง ว่องไวยากร
 
*วิกฤตรูดปรื๊ดถล่มหุ้นไทย
*มาตรการคุมเข้มสินเชื่อบุคคล และบัตรเครดิตของ วิรไท สันติประภพ ผู้ว่าการธนาคารแห่งประเทศไทย  ออกฤทธิ์ ทำเอาหุ้นรูดปรื๊ดร่วงระนาว โดยเฉพาะ  KTC  ภายใต้การคุมบังเหียนของ ระเฑียร ศรีมงคล บิ๊กบอส บมจ.บัตรกรุงไทย อ่วมอรทัย หลังจากแบงก์ชาติคุมพวกมือเติบหวั่นว่าจะก่อหนี้ท่วมหัวจนกลายเป็นเอ็นพีแอลกันถ้วนหน้า แต่ในกระแสข่าวร้ายๆ ก็มีคนได้ประโยชน์ อย่างเช่น MTLS ของเฮียชูชาติ เพ็ชรอำไพ ประธานกรรมการบริหาร บริษัท เมืองไทย ลิสซิ่ง  แบบว่ารับอานิสงส์ไปเต็มๆ ใครหนีมาซบก็รับไปเนื้อๆ ราคาก็ยังมีอัพไซด์ให้เล่นกันอีกมาก หลังโบรกฯปรับเพิ่มเป้าราคาเป็น 39 บาท
*กลุ่มค้าปลีก  ก็โดนหางเลขจากมาตรการคุมเข้มของแบงก์ชาติด้วย หากมีข้อจำกัดในการใช้บัตร และสินเชื่อบุคคลออกมา   BJC  ของเสี่ยเจริญก็คงไม่เว้น  รวมทั้ง HMPRO GLOBAL ROBINS ก็คงได้รับผลกระทบกันถ้วนหน้า แค่เศรษฐกิจซึมๆ ยังไม่พอ ยังโดนดาบสองด้วยมาตรการนี้อีก
*TKN  ของ “อิทธิพัทธ์ พีระเดชาพันธ์” ผู้สร้างแบรนด์ “เถ้าแก่น้อย”  เป็นหุ้นอีกตัวที่ถูกทิ้งวานนี้  นักวิเคราะห์คาดว่าไตรมาสสองนี้กำไรจะเริ่มชะลอตัวลง ไม่หวือหวาเหมือนแต่ก่อน ขณะเดียวกันราคาหุ้นก็ปรับตัวขึ้นมามากแล้ว ดังนั้นหากคิดจะลงทุนคงต้องรอให้ราคาปรับตัวลงมามากๆ ก่อน
*หุ้นกลุ่มแบงก์ยังนิ่ง แม้ว่าผลประกอบการจะประกาศประมาณกลางเดือนนี้  สาเหตุหนึ่งก็อาจเป็นเพราะงบไม่สวยเท่าไหร่ ตราบใดที่คณะกรรมการนโยบายการเงินยังคงตรึงดอกเบี้ยอยู่อย่างนี้ ส่วนต่างก็ยังไม่ถ่างออก กำไรก็คงไม่ดีขึ้น และยังมีกรณีที่ธนาคารกสิกรไทย ของเสี่ยปั้น  ธนาคารกรุงไทย นำโดย ผยง ศรีวณิช กรรมการผู้จัดการใหญ่ ธนาคารกรุงเทพ  ของเสี่ยโทนี่  และธนาคารไทยพาณิชย์ ที่ลดดอกเบี้ยเงินกู้รายย่อยไปก่อนหน้านี้ ถามว่าจุกมั้ยก็คงจะไม่ค่อยสบายตัวเท่าไหร่ แล้วอย่างนี้จะกำไรกระฉูดได้อย่างไร แค่ประคองตัวก็ดีถมไปแล้ว
*หุ้นกลุ่มพลังงานยังไปได้อีกไม่นาน หลังจากที่ราคาน้ำมันดิบโลกปรับตัวขึ้นมาอย่างต่อเนื่อง หลังจากปริมาณแท่นขุดเจาะน้ำมันดิบในสหรัฐฯปรับลดลง แต่เหตุการณ์นี้เป็นเพียงแค่ชั่วคราวเท่านั้น  ดังนั้นการเข้าไปเก็งกำไรหุ้นกลุ่ม PTT ก็ต้องระมัดระวังกันบ้าง ถือเงินสดไว้รอจังหวะร่วงแล้วค่อยเข้าไปเก็บจะดีกว่า
*TTCL ที่นำโดย กอบชัย ธนสุกาญจน์ รองประธานเจ้าหน้าที่บริหาร ฝ่ายการเงิน การบัญชี และนักลงทุนสัมพันธ์ บริษัท ทีทีซีแอล โดนลากขึ้นมาหลายวันแล้ว แต่พอข่าวออกมาว่าจะได้งานก็มีคนมารับ เจ้ามือก็ถือโอกาสนี้เทขายของออกมา ทำให้ราคาวานนี้ปิดลบไปตามระเบียบ
*TRC ทีอาร์ซี คอนสตรัคชั่น ของเฮียสมัย ลี้สกุล ใกล้จะได้เปิดแชมเปญเร็วๆ นี้ หลังจากการประชุมผู้ถือหุ้นของ APOT ผ่านไปด้วยดี ก่อนจะลงนามในสัญญาก่อสร้างโครงการเหมืองโปแตช มูลค่ากว่า 3 หมื่นล้านบาท ในเดือน ส.ค. เดินเครื่องจักรขุดแร่โปแตชมาทำปุ๋ยขายประเทศอาเซียน
*สายการบินนกแอร์ หรือ NOK และ บริษัท เอเชีย เอวิเอชั่น  หรือ AAV ของไทยแอร์เอเชีย เตรียมเปิดเส้นทางบินใหม่ในประเทศ เส้นทาง “โคราช-เชียงใหม่” และ “โคราช-ภูเก็ต”  เพิ่มรายได้ให้กับสายการบิน โดยนกแอร์ของเฮียพาที สาระสิน ที่อยู่ในช่วงฟื้นความเชื่อมั่นของนักลงทุน รวมทั้งหุ้นใหญ่การบินไทย ที่ยังอมหุ้นตัวนี้อยู่ทั้งๆ ที่ขาดทุนมาตลอด
*พจน์ หะริณสุต ประธานเจ้าหน้าที่บริหาร บริษัทหลักทรัพย์จัดการกองทุนวรรณ จำกัด เพิ่มแผนรักษาผลประโยชน์ลูกค้า ONE-HYPER ที่ได้รับผลกระทบจากตั๋วแลกเงิน EARTH ประกาศลดค่าธรรมเนียมการนายทะเบียนตั้งแต่ 30 มิ.ย. ถึง 31 ก.ค. นี้ ส่วนหลังแยกทรัพย์ที่ได้รับผลกระทบจากพอร์ต กองทุน ONE-HYPER ยังสร้างอัตราผลตอบแทนได้เฉลี่ย 2.5-2.6% ต่อปี พร้อมเปิดซื้อขายแล้วตามปกติ
*หุ้นร้อนประจำวันที่ 4 ก.ค. 2560 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) คือ บริษัท ไอที ซิตี้ จำกัด (มหาชน) หรือ IT ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่  05 ก.ค.-25 ก.ค. 2560